Steeds net hartseer, frustrasie vir vermoorde man se gesinRichard Wood (Foto: Verskaf) “ŉ Mens voel gefrustreerd, want jy wil klaarheid kry. Jy kry nie afsluiting nie, want dit hou net aan.” Só het ŉ bedroefde ma van Pretoria-Noord Donderdag haar en haar gesin se frustrasie verwoord nadat die saak waarin twee van hul seun se vriende teregstaan op sy moord vir die soveelste keer uitgestel is. Maroela Media het vroeër berig Richard Wood is op 5 November verlede jaar, ŉ maand voor sy 28ste verjaardag, buite ŉ kompleks in Theresapark vir dood agtergelaat. Hy is so erg aangerand dat hy ŉ week later, op Maandag 13 November, in die hospitaal beswyk het. Die twee beskuldigdes, Marchand Bredell (32) en Christopher van der Westhuizen (23), se verhoor is op 25 September in die streekhof in Pretoria-Noord tot 18 Oktober uitgestel nadat Van der Westhuizen se regsverteenwoordiger hom aan die saak onttrek het, glo weens botsende belange en omdat sy kliënt hom nie kan bekostig nie. Nadat die saak weer uitgestel is, het Wood se ma, Maryna, gehoop die verhoor sou eindelik Woensdag kon begin het. “Maar Chris het weer nie sy prokureur betaal nie en het toe sonder hom verskyn,” vertel sy. Hy het die hof “belowe” hy sou “sy dinge agtermekaar kry” en sy nuwe prokureur betyds betaal sodat die verhoor op 22 Januarie kan begin, vertel Maryna. ŉ Mens moet net geduldig bly en vertrou dat die reg sy loop sal neem. Gevra hoe sy voel oor die gedurige uitstel, het Maryna deur haar trane gesê: “ŉ Mens moet net geduldig bly en vertrou dat die reg sy loop sal neem, maar dis frustrerend dat dinge nie na ŉ kant toe kom nie. “Vir ons as ŉ gesin voel dit soos ŉ seer waarvan die rowe elke keer weer afgetrek word. Jy moet maar net wag. Jou hande is afgekap.” Ook Bredell raak glo ongeduldig met die saak wat nou reeds ŉ jaar lank aankom. Maryna vertel sy prokureur het gesê Bredell word daardeur benadeel dat die saak gedurig uitgestel word. Sy sê sy wil nie eens daaraan dink hoe dit sal wees as Van der Westhuizen op 22 Januarie weer eens nie regsverteenwoordiging het nie. Die regter het hom al by ŉ vorige geleentheid gevra waarom hy nie regshulp kry as hy nie sy prokureur kan bekostig nie, maar hy het volgehou hy sal wel die geld bymekaar kan kry, sê Maryna. “Op 13 November was Richard al ŉ jaar dood,” het Maryna hartseer vertel. “Ons vier oor ŉ maand die tweede keer Kersfees sonder hom, maar ons het nou nog nie duidelikheid oor hoe hy dood is nie.”